Wagte in selle toegesluit tydens rooftog by hofArgieffoto Die polisie in Mpumalanga is op soek na twee gewapende mans wat by ŉ landdroshof in Balfour ingebreek, die veiligheidswagte in die hofselle toegesluit en met onder meer staatsvoertuie en rekenaars op die vlug geslaan het. Kol. Mtsholi Bhembe, woordvoerder van die polisie, het gesê die voorval het Saterdag omstreeks 21:00 gebeur. Volgens Bhembe het ŉ verbyganger die polisie Sondag in die vroeë oggendure gekontak nadat hy gehoor het hoe mense van binne die hof om hulp roep. Met die polisie se aankoms op die toneel het hulle die veiligheidswagte gevind wat in die hofselle toegesluit is. Twee gewapende rowers met balaklawas het ure vantevore toegang tot die hofperseel verkry deur ŉ slot op die toegangshek te breek. Hulle het daarna die veiligheidswagte in die selle toegesluit, voor hulle by kantore in die hofgebou ingebreek het. Volgens Bhembe het die rowers met twee staatsvoertuie, rekenaars en die veiligheidswagte se persoonlike besittings op die vlug geslaan. Die twee voertuie is vroeër vandag verlate in Gauteng gevind. Niemand is nog in verband met die voorval in hegtenis geneem nie. “Enigiemand met meer inligting word versoek om konst. Oupa Mahlangu by 071 640 3178 of 017 773 0050 of Stop Misdaad by 08600 10111 te skakel,” het Bhembe gesê.